নাশকতা মামলায় বিএনপির ১৮ নেতাকর্মীর ৩০ মাসের কারাদণ্ড
রাজনৈতিক সহিংসতার মামলায় ঢাকা সিটি করপোরেশনের (ডিসিসি) সাবেক ওয়ার্ড কাউন্সিলর মো. আনোয়ারুজ্জামান ওরফে আনোয়ারসহ ১৮ জনকে ৩০ মাসের কারাদণ্ড দিয়েছেন আদালত।
মামলায় দণ্ডপ্রাপ্তদের মধ্যে যুবদলের সাবেক সভাপতি সাইফুল আলম নীরব ও নগরীর ৩৯ নম্বর ওয়ার্ড বিএনপির সভাপতি লুৎফর রহমান ওরফে এল রহমানও আছেন।
ঢাকা মহানগর হাকিম মো. মেহেদী হাসান কারাগারে ধাকা মামলার একমাত্র আসামি আনোয়ারের উপস্থিতিতে আজ সোমবার এ সাজা দেন।
নীরব, এল রহমানসহ ১৭ জন আদালত থেকে জামিন নিয়ে পলাতক আছেন।
রায় ঘোষণার আগে ম্যাজিস্ট্রেট তাদের জামিন বাতিল করে পলাতক ঘোষণা করেন।
ম্যাজিস্ট্রেট তাদের বিরুদ্ধে সাজা পরোয়ানা জারি করেন এবং তেজগাঁও থানার ভারপ্রাপ্ত কর্মকর্তাকে আদালতের আদেশ বাস্তবায়নের নির্দেশ দেন।
তাদের গ্রেপ্তার বা আত্মসমর্পণের দিন থেকে তাদের শাস্তি কার্যকর হবে বলে ম্যাজিস্ট্রেট তার রায়ে বলেছেন।
এর আগে রাষ্ট্রপক্ষ ও আসামিপক্ষ তাদের যুক্তিতর্ক উপস্থাপন শেষ করে এবং মামলার অভিযোগকারীসহ প্রসিকিউশনের আট জন সাক্ষীর জবানবন্দি রেকর্ড করা হয়।
মামলার এজাহারে বলা হয়, ২০১৩ সালের ২৬ মার্চ রাত ৮টার দিকে তেজগাঁও এলাকার কারওয়ান বাজারে ওয়াসা ভবনের সামনে আনোয়ার ও নীরবের নেতৃত্বে বিএনপি ও এর ফ্রন্ট সংগঠনের একদল নেতাকর্মী জড়ো হয়ে পেট্রোল ঢেলে একটি ট্যাক্সি-ক্যাব জ্বালিয়ে দেয়।
এ ঘটনায় ক্যাবের চালক মো. বাবুল বাদী হয়ে আনোয়ার, নীরব, এল রহমানসহ ১৮ জনের বিরুদ্ধে তেজগাঁও থানায় মামলা করেন।
তদন্ত শেষে ২০১৬ সালের ১৫ জানুয়ারি আনোয়ার, নীরব, এল রহমানসহ ১৮ জনের বিরুদ্ধে অভিযোগপত্র দাখিল করে পুলিশ।

রাজনৈতিক সহিংসতার মামলায় ঢাকা সিটি করপোরেশনের (ডিসিসি) সাবেক ওয়ার্ড কাউন্সিলর মো. আনোয়ারুজ্জামান ওরফে আনোয়ারসহ ১৮ জনকে ৩০ মাসের কারাদণ্ড দিয়েছেন আদালত।